Sklep št. 2045/2002/ES Evropskega parlamenta In Sveta

z dne 21. oktobra 2002

o spremembi Sklepa št. 1720/1999/ES o sprejemu niza dejavnosti in ukrepov za zagotovitev medobratovalnosti in dostopa do čezevropskih omrežij za elektronsko izmenjavo podatkov med upravami (IDA)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti člena 156 Pogodbe,

ob upoštevanju predloga Komisije [1],

ob upoštevanju mnenja Ekonomsko-socialnega odbora [2],

po posvetovanju z Odborom regij,

v skladu s postopkom, določenim v členu 251 Pogodbe [3],

ob upoštevanju naslednjega:

(1) Cilj Sklepa št. 1720/1999/ES Evropskega parlamenta in Sveta [4] je, da Skupnost doseže visoko stopnjo medobratovalnosti med čezevropskimi telematskimi omrežji, vzpostavljenimi med državami članicami in organi Skupnosti z namenom podpiranja ustanovitve ekonomske in monetarne unije, izvajanja politik Skupnosti in pridobivanja bistvenih prednosti za uprave držav članic in Skupnost z racionalizacijo delovanja in pospeševanjem uvajanja novih omrežij in izboljšav.

(2) Prednosti čezevropskih telematskih omrežij za uprave naj se razširijo na državljane in podjetja Skupnosti, predvsem na območjih, kjer to prispeva k ciljem pobude e-Evrope in s tem povezanega načrta delovanja, zlasti poglavja o vladi na spletu.

(3) Treba je upoštevati priporočila iz deklaracije, izdane na Ministrski konferenci o e-Vladi "Od politike k praksi", ki je potekala 29. in 30. novembra 2001 v Bruslju, ter sklepe konference "e-Vlada v službi evropskih državljanov in podjetij — kaj se zahteva na evropski ravni", ki sta jo skupaj organizirala predsedstvo Sveta in Komisija (IDA) v Stockholmu/Sandhamnu 13. in 14. junija 2001.

(4) Glede širjenja najboljše prakse naj se konference, delavnice in druge vrste srečanj organizirajo z namenom zagotavljanja splošne ozaveščenosti glede dosežkov in prednosti projektov in dejavnosti IDA in spodbujanja obsežnih razprav o prihodnji usmeritvi in prednostnih nalogah programa IDA.

(5) Za izvajanje dejavnosti Skupnosti, opredeljenih v členih 3 do 10 Sklepa št. 1720/1999/ES, je treba razjasniti, da za vsak predlog za proračunsko povišanje, ki na leto presega 250000 evrov na projektno dejavnost, velja postopek iz navedenega sklepa.

(6) Na podlagi interesa, ki sta ga izrazili Malta in Turčija, se lahko program IDA odpre za njuno udeležbo pri horizontalnih ukrepih v skladu s Sklepom št. 1720/1999/ES. Pred odprtjem programa IDA za popolno udeležbo vseh držav kandidatk je treba tem državam omogočiti, da na lastne stroške uporabljajo generične storitve IDA za izvajanje politike Skupnosti. Prav tako je treba pod istimi pogoji dati to možnost tudi drugim državam nečlanicam.

(7) Da se ustvari večja prožnost pri razporejanju letnega proračuna, je treba uvesti finančne referenčne zneske za izvajanje dejavnosti Skupnosti v skladu s Sklepom št. 1720/1999/ES za obdobje 2002-2004, s tem da letna proračunska sredstva odobri organ za izvajanje proračuna v mejah finančne perspektive.

(8) Ukrepi, potrebni za izvajanje tega sklepa, se sprejmejo v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil [5].

(9) Sklep št. 1720/1999/ES se ustrezno spremeni –

SKLENILA:

Člen 1

Sklep št. 1720/1999/ES se spremeni:

1. V členu 1(1):

(a) točka (d) se zamenja z naslednjo:

"(d) razširitev prednosti takih omrežij, kot so navedena v točki (c), na industrijo Skupnosti in državljane Evropske unije, predvsem v tistih območjih, kjer to prispeva k ciljem pobude e-Evrope in s tem povezanega akcijskega načrta, zlasti poglavja o spletni Vladi;"

(b) naslednja točka se doda:

"(f) če je primerno, identifikacija in plasiranje vseevropskih elektronskih vladnih storitev za državljane in podjetja ter drugih ustreznih elektronskih vladnih storitev, ki jih je treba uporabljati skladno s prednostnimi nalogami, opredeljenimi v členu 4 Odločbe št. 1719/1999/ES Evropskega parlamenta in Sveta z dne 12. julija 1999 o nizu smernic, vključno z identifikacijo projektov skupnega interesa, za čezevropska omrežja za elektronsko izmenjavo podatkov med upravami (IDA) [6]

2. Naslednji odstavek se vstavi v člen 3:

"1a. Skupnost bo, kjer je primerno, da bi se lahko identificirali horizontalne dejavnosti in ukrepi, ki jih je treba opraviti, pripravila opis infrastrukture, ki služi kot izhodišče za razvoj projektov skupnega interesa, ter drugih sektorskih omrežij iz Odločbe št. 1719/1999/ES.

Opisana infrastruktura mora vsebovati okvir medobratovalnosti za omrežja, storitve, varnost, aplikacije, vsebine in druge ustrezne elemente. Vključuje lahko tudi vidike, kot so zahtevano upravljanje, organizacija, odgovornosti in delitev stroškov. Opis naj zajema tudi strategijo, ki se mora uporabiti pri razvoju in izvedbi infrastrukture. Opis se pregleduje vsako leto."

3. Naslednji odstavek se doda členu 10:

"3. Skupnost organizira konference, delavnice in druge vrste srečanj za zagotovitev splošne ozaveščenosti glede dosežkov in prednosti projektov in dejavnosti IDA ter za spodbujanje obsežnih razprav o prihodnji usmeritvi in prednostnih nalogah programa IDA."

4. Člen 11(2), (3) in (4) se zamenja z naslednjim:

"2. Oddelek delovnega programa IDA v zvezi z izvedbo te odločbe, ki ga Komisija sestavi za celoten čas trajanja in se pregleda najmanj dvakrat na leto, se odobri na podlagi uskladitve z zadevnimi odločbami členov 3 do 10 v skladu s postopkom iz člena 12(2).

3. Skupna pravila in postopki za uresničevanje tehnične in upravne medobratovalnosti se sprejmejo v skladu s postopkom iz člena 12(2).

4. Postopek iz člena 12(2) se uporablja tudi v zvezi z odobritvijo razčlenitve letnih proračunskih odhodkov v skladu s to odločbo. Predloge za kakršno koli povečanje proračuna, ki v enem letu preseže 250000 evrov na projektno dejavnost, je treba obravnavati po tem postopku."

5. Člen 12 se zamenja z naslednjim:

"Člen 12

Odbor

1. Komisiji pomaga odbor, imenovan Odbor za telematiko med upravami (TAC), ki ga sestavljajo predstavniki držav članic in mu predseduje predstavnik Komisije.

2. Pri sklicevanju na ta odstavek se uporabljata člena 4 in 7 Odločbe Sveta 1999/468/ES ob upoštevanju člena 8 Odločbe. [7]

Obdobje iz člena 4(3) Odločbe št. 1999/468/ES so trije meseci.

3. TAC sprejme svoj poslovnik.

4. Komisija letno poroča odboru TAC o izvajanju tega sklepa."

6. Člen 14 se zamenja z naslednjim:

"Člen 14

Širitev na EGP in pridružene države

1. Program IDA se lahko v okviru njihovih posameznih sporazumov z Evropsko skupnostjo odpre za udeležbo držav Evropskega gospodarskega prostora in pridruženih držav srednje in vzhodne Evrope, Cipra, Malte in Turčije pri horizontalnih dejavnostih in ukrepih v okviru tega sklepa.

2. Pri izvajanju tega sklepa se spodbuja sodelovanje z državami nečlanicami in mednarodnimi organizacijami ali organi, kakor je primerno.

3. Preden se program IDA odpre za njihovo polno udeležbo, lahko pridružene države srednje in vzhodne Evrope, Ciper, Malta in Turčija na svoje stroške uporabljajo generične storitve IDA za izvajanje politike Skupnosti.

4. Druge države nečlanice lahko prav tako na svoje stroške uporabljajo generične storitve IDA za izvajanje politike Skupnosti."

7. Člen 15 se zamenja z naslednjim:

"Člen 15

Finančni referenčni znesek

1. Finančni referenčni znesek za izvajanje dejavnosti in ukrepov Skupnosti v skladu s to odločbo za obdobje 2002-2004 znaša 34,2 milijonov evrov.

2. Letna proračunska sredstva odobri organ za izvajanje proračuna v mejah finančne perspektive."

Člen 2

Ta sklep začne veljati na dan objave v Uradnem listu Evropskih skupnosti.

V Bruslju, 21. oktobra 2002

Za Evropski parlament

Predsednik

P. Cox

Za Svet

Predsednik

P. S. Møller

[1] UL C 332 E, 27.11.2001, str. 290.

[2] UL C 80, 3.4.2002, str. 21.

[3] Mnenje Evropskega parlamenta z dne 11. junija 2002 (še ni objavljeno v Uradnem listu) in Sklep Sveta z dne 23. septembra 2002.

[4] UL L 203, 3.8.1999, str. 9.

[5] UL L 184, 17.7.1999, str. 23.

[6] UL L 203, 3.8.1999, str. 1."

[7] UL L 184, 17.7.1999, str. 23.

--------------------------------------------------